FI Euroopan unionin virallinen lehti C 100/54

Kanne 27.1.2010 — Akzo Nobel ym. v. komissio

(Asia T-47/10)

2010/C 100/80

Oikeudenkäyntikieli: englanti

Asianosaiset

Kantajat: Akzo Nobel NV (Amsterdam, Alankomaat), Akzo Nobel Chemicals GmbH (Düren, Saksa), Alzo Nobel Chemicals B.V. (Amersfoort, Alankomaat) ja Akcros Chemicals Ltd (Stratford-upon-Avon, Yhdistynyt kuningaskunta) (edustajat: asianajajat C. Swaak ja Marc van der Woude)

Vastaaja: Euroopan komissio

Vaatimukset

— riidanalaisen päätöksen 1 artiklan 1 ja 2 kohta on kumottava kokonaisuudessaan tai osittain ja/tai

— riidanalaisen päätöksen 2 artiklan 1 ja 2 kohdassa määrättyjen sakkojen määrää on alennettava ja/tai

— asiassa on todettava, että Akzo Nobel Chemicals GmbH:n ja Alzo Nobel Chemicals B.V:n ei voida katsoa olevan vastuussa rikkomisista ennen vuotta 1993 ja että Akzo Nobel NV:n ei voida katsoa olevan vastuussa rikkomisesta vuosina 1987–1998 yksinään eikä myöskään yhdessä Elementis-konserniin kuuluvien yritysten kanssa

— komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Kantajat vaativat kanteellaan, että komission 11.11.2009 tekemä päätös (asia COMP/38.589 — lämpöstabilisaattorit) kumotaan siltä osin kuin kyseisessä päätöksessä todettiin kantajien rikkoneen EY 81 artiklaa (josta on tullut SEUT 101 artikla) ja ETA-sopimuksen 53 artiklaa sopimalla salaisesti hinnoista, jakamalla markkinoita myyntikiintiöitä käyttämällä, osoittamalla asiakkaita tietyille yrityksille ja vaihtamalla luottamuksellisia kaupallisia tietoja erityisesti asiakkaiden, tuotannon ja myyntien osalta tinastabilisaattorialalla. Toissijaisesti kantajat vaativat mainitulla päätöksellä määrättyjen sakkojen määrän huomattavaa alentamista.

Kantajat väittävät, että pitäessään niitä syyllisinä väitettyihin rikkomisiin komissio teki useita oikeudellisia ja tosiasiallisia virheitä, ja esittävät väitteidensä tueksi kolme kanneperustetta.

Ensimmäisessä kanneperusteessaan kantajat väittävät, että komissio loukkasi hyvän hallinnon periaatetta, kohtuullisia käsittelyaikoja koskevaa periaatetta ja puolustautumisoikeuksia koskevaa periaatetta tutkiessaan kantajien väitettyä osallistumista rikkomiseen tinastabilisaattorien ja ESBO/esterien alalla. Komission tutkinnan viivästyminen ei keskeytä vanhentumista asetuksen 1/2003 (1) 25 artiklan 6 kohdassa tarkoitetulla tavalla. Lisäksi kantajat väittävät, että komissio loukkasi niiden puolustautumisoikeuksia, koska se ei antanut niiden tutustua kaikkiin vapauttaviin ja raskauttaviin asiakirja-aineistoon sisältyviin asiakirjoihin.

Toisessa kanneperusteessaan kantajat väittävät, että komissio ei näyttänyt toteen rikkomisten tapahtumista eikä sitä, että kantajat ovat vastuussa niistä koko väitetyn ajanjakson osalta. Toissijaisesti kantajat väittävät, että komissio ei näyttänyt toteen rikkomista väitetyn ajanjakson tietyn osan ajalta, minkä on kantajien mukaan johdettava sakkojen määrän alentamiseen. Komissio myös rikkoi asetuksen N:o 1/2003 25 artiklassa säädettyä kymmenen vuoden vanhentumisaikaa, ja sen oikeus määrätä kantajille sakkoja on vanhentunut.

Kantajien kolmas kanneperuste on esitetty toissijaisesti, ja sillä on merkitystä ainoastaan, jos unionin yleinen tuomioistuin katsoo, että komission oikeus ryhtyä toimiin kantajia vastaan ei ole vanhentunut ja/tai että ensimmäisessä kanneperusteessa esiin tuodut loukkaamiset eivät johda koko päätöksen kumoamiseen. Kantajien mukaan komissio ensinnäkin piti virheellisesti Pure Chemicals Ltd:tä ja Akzo Nobel N.V:tä vastuullisena Akcros-joint venturen toiminnasta, sillä viimeksi mainittu on yksin vastuussa omasta kilpailunvastaisesta toiminnastaan. Toiseksi komission oikeus ryhtyä toimiin Akzo Nobel Chemicals GmbH:ta ja Akzo Nobel B.V:tä vastaan on vanhentunut ajanjaksolta ennen joint venturea. Kantajat väittävät, että komission olisi tullut osoittaa vastuut erikseen kantajien osalta ja Elementis-konsernin (tai siihen kuuluvien yritysten) osalta joint venturea koskevalta ajanjaksolta. Lisäksi kantajat väittävät, että komissio laski virheellisesti joint venturen liikevaihdon kahteen kertaan sakkoja koskevassa laskelmassaan.

(1) Perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16.12.2002 annettu neuvoston asetus (EY) N:o 1/2003 (EYVL 2003, L 1, s. 1).